een remissie van schake voer wouter van cockelberghe
met vier zijne complicien
kaerle etc, doen te wetene allen iegenwoirdighe ende
toecomende dat wij ontfangen hebben die oitmoedige supplicatie
van wouter van cockelberghe, woenende te leest binnen der
vrijheyt onser stede van mechelen, hennen steelman dierick
eertbrugge, jacob camerlinck, jan van breedonck ende
jacop van oistenrijck, inhoudende hoe dat de voirschreven wouter
van cockelberghe suppliant in alle duecht ende eerbaerheyt
genuyt ende gevolght heeft eene eerbaere jonge dochtere
oudt xvij jaeren oft daeromtrent woenende tot hombeke
genaempt peeternelle van wueluwe vadere noch moedere
hebbende, zulcx dat zij malcanderen lief gehadt hebben
zoe dat om malcanderen te troowene ende de voirschreven wouter
suppliant verstaen hebbende dat die vrienden vanden selver
peeternelle genegen waeren haer te gheven eenen
anderen man, heeft tselve haer te kennen gegheven
haer vragende oft tselve wel haer meyninge was
waer op zij zeyde dat neen ende dat zij souden
nimmermeer nemen en zoude, ende mits dien ende dier
gelijcke woerden die zij onderlingen hadden, de voirschreven
wouter suppliant bemerckende dat de voirschreven peeternelle
goede jonst tot hem droegh, heeft haer geseyt indien
ick wiste dat uwen wille zulck waere ick soude
u nemen ende met mij leyden, waer mede zij als doen
werdt lachende ende colacierende daer inne genoech
consent ghevende, zoe hem dochte ende ten eynde
zoe zette zij hem dach te commen tot hueren huyse
op den lesten heyligen paeschdach lestleden, ende
achtervolgende dien de voirschreven wouter suppliant sorge
draegende te voldoende ten segghen vanden voirschreven peeternelle
is ten selven daghe binnen zonneschijne gecommen metten
anderen supplianten ten huyse daer de selve peeternelle
met huere moeye woenende was ende de selve
wouter suppliant commende binnen den huyse heeft
aldaer gevonden de selve peeternelle hebbende een jonck
kint op haeren schoot, haer vraegende met zoeten
woerden oft haer beliefte woud met hem te gaen
drincken, waer op die moeye vanden voirschreven peeternelle
daer tegenwoordich zijnde zeyde dat zij vuyt den
huyse niet gaen en soude mit dien zou zijn de
andere supplianten oic binnen den huyse gecommen des
onder anderen de voirschreven jan van breedonck suppliant
nam zoetelijck de voirschreven peeternelle metten arme
haer zegghende staet op ghij moet mede waer op zij
antwordde ziende huere voirschreven moeye ick en sal niet
mede gaen, zoe dat de voirschreven jacop camerlinck oock
suppliant nam haer kint vanden schoye ende settet neder
op den vloer, ende nam se metten anderen arme ende
ley dese zoe buyten den huyse, dwelck merckende de
selve peeternelle zeyde waer zulde mij leyden en
hebbe ick hier gheen vrienden ende mits desen zoe
hebben zommige vrouwen de voirschreven peeternelle willen
houden, maer een vanden voirschreven supplianten ontrack haer die hant
ende commende alsoe buyten den huyse zoe es gecommen
die oom vanden selven peeternelle zegghende gesellen ziet
wat ghij doet ende zijn alsoe voorts wech gegaen, belettende
de sommighe van henlieden dat men hen niet en volghde
ende zunderlinge de voirschreven jacop van oostenrijck de
welcke hadde eenen gespannen boghe op zijn schouwere
ziende dat die oom vanden voirschreven peeternelle henlieden volghde
heeft den selven boghe genomen in deen handt ende eenen
pijl in dandere, zegghende blijft achtere ick raidt u voir
tbeste oft ick doen u achter blijven ende oock alzoe
die moeye van den selven peeternelle ende andere vrouwen
altijts volghen wilden, zoe zeyde oick een vanden voirschreven
supplianten tot henlieden blijft achtere oft ick sal u smijten ende
mits desen mach wesen dat eenen vanden voirschreven vrauwen
metten platten van eender pijcken geslegen was , heedft oick
een vanden selven supplianten metten stocke vander pijcken geslegen
omtrent den rugghe van eenen geselle die hen volghde
ende zijn ten lesten zoe voort gegaen zonder yemandt
te grieven enen tot den huyse van willem van wueluwe
des voirschreven peeternelle oom, aldaer zij twee oft drie
potten biers gedroncken hebben, ende alsoe een vanden
supplianten eenen pot nam ende eenen dronck brochte der
selve peeternelle, zoe heeft zij dat gewacht
ende den pot nemende heeft voirts den voirschreven wouter
suppliant hueren vryer gebrocht ende alsoe zij hoerden
dat sommige vrienden haer volghden zoe zijn zijt samen
gewillichlijck vuyten huyse gegaen ende de selve peeternelle
zonder in huer voirschreven ooms huys eenich mesbaer te maken,
heeft vuyten huyse wesende ende hoorende dat huere
vrienden riepen waer zijden nelle geseyt totten voirschreven
wouter hue®en vryer gaende gesamender handt zonder
te antwoirdden op t roepen van bueren vrienden, laet ons
gaen dat zij ons niet en vinden ende liepen alsoe malcanderen
bijder handt houdende voirbij gielis bessems in de straete gelijck
oft zij man ende wijf geweest hadden ende sijn alzoe
tsamen gegaen eerst nae raemdonck ten huyse van eenen
goeden eerbaren man genaempt willem zellekens, aldaer
zij ontboden hebben den prochiaen in meyningen malcanderen
te ondertrouwende maer hij en was niet thuys ende
naedien betaelt hebbende der weerdinnen zijn tsamen
voortgegaen tot inde prochie van maldere aldaer zij
oock ontboden hebben den prochiaen maer alzoe hij
nyet thuys en was is daer gecommen een capellaen de
welcke dat nyet en dorste doen overmits dat zij
van dier prochien nyet en waere ende mits dien nae
goede chiere aldaer gedaen hebbende tot zanderdaechs
zoe zijn zij tsamen voorts gegaen tot in de prochie
van purs dair die voirschreven peeternelle bij huewen wille
ende daer toe oock ontboden den prochiaen die hem
excuseerde te commen zegghende dat hij tsanderdaechs
gaerne commen soude, waer van de voirschreven wouter
ende peeternelle des droeve wesende braken
tsamen eenen penninck ende elck van hen beyden
nemende een stuck hebben malcanderen huere
kerstelijcke trouwe gegheven ende daer op zijn
zij gewillich tsamen gaen slapen ende in teeken
van dien zoe heeft de selve peeternelle daer
af verleden een instrument ende hoewel dat
mits desen die voirschreven supplianten nyet en meenden
yet mesdaen te hebbene ende dat de voirschreven
peeternelle tot menigen stonden ende in personen van goede
mannen geseyt ende verclaert heeft dat zij den voirschreven
wouter voor hueren man houdt ende huer nyet leet
en is van tghene dat zij gedaen heeft maer waert
dat zij dat te doen hadde zij zoudt noch doen nietmin
beduchtende strangheyt van justicien en souden hen niet
dorren houden noch converseren in onsen landen ende
heerlicheden maer hen daer van moeten absent houden
tot henne geheele verderffenisse ten zij dat onse gracie
ende genade henlieden hier op verleent wordde, alsoe zij
zegghen, ons omme de selve zeere oitmoedelijck
biddende soe eest dat wij de saecken voerschreven
overgemerckt den voirnoemden wouter van cockelberghe
hennen steelman, dierick eertbrugge, jacop camerlink,
jan van breedonck ende jacop van ostenrijck supplianaten
genegen wesende tot huere voirschreven bede ende supplicatie
ende willende hen in dit stuck gracie ende genade
vorderen voor strangheyt van justicien zunderlinge
in faveure van onser blijder wedercompst in desen
onsen landen van harwaertsover ende besondere in
onser stede van brugghe, hebben inden gevalle als
boven vergheven quytgescholden ende geremitteert
vergheven schelden quyte ende remitteren vuyt onser
zunderlinghe gracie mits desen onsen brieve
tfait ende mesuzen boven verclaert mitgaders alle peynen
ende bruecken corporelle ende criminelle daer inne
zij ter causen van dien mit datter aencleeft tegens ende
justicien mesdaen ende mesbruyct moegen hebben
henlieden als ten desen wederstellende ende restituerende
tot huere goede fame ende name in onsen voirschreven landen
ende heerlicheden ende tot hueren onverbuerden goeden
indien zij daer eenighe hebben gelijck ende in alder
manieren als zij waeren voor die toecompste vanden
feyte ende mesuse voirscreven imponerende huer op
eeuwich zwijgen ende scilentie onsen procureur generael
van brabant ende allen anderen onsen richteren justicieren
ende officieren wye zij zijn satisfactie ende beteringe
eerst ende alvooren gedaen der geintersseerde partie
indien die noch nietgedaen en zij ende eenighe dair toe
dient civielijck alleenlijck behoudelijck dat de voirnoemde
suplianten gehouden zullen wesen tvoirnoemde fayt ende mesusen
tegen ons civielijck te beteren nair die gelegentheyt
vanden saken ende faculteyt van hueren goeden ende
oock te betalen ende refonderen die redelijcke costen
van justicien hier op gedaen ende naegevolght ter
taxacien ende arbiterscepe van onsen lieven ende
getrouwen die cancellier ende luyden van onsen rade
geordonneert in brabant, die wij daer toe commtteren
ontbieden daeromme ende bevelen den selven van ons
raede in brabant dat voor henlieden geroupen die ghene
diere behoren geroupen te zijne zij procederen wel
ende duechdelijck ter verificvatie ende interveniente
van desen onsen iegenwoirdighe brieve nair huere
vorme ende inhouden ende ter taxacien ende arbiterscepe
vanden voirnoemde civyle boete ende costen voirschreven ende
dat gedaen ende de voirschreven civyle boete getaxeert ende
bij den voirschreven supplianten betaelt zijnde in handen vanden
ghenen van onsen ontfangers dient behoiren sal
die gehouden wert daer van ontfanck te maken
rekeninge bewijs ende reliqua te doene tot onsen
proffijte metten anderen penningen van zijnen ontfange
zij. onse drossaert van brabant ende alle andere
onsen richteren justicieren ende officieren mitsgaders
vanden smaelre heeren onsen lande van brabant wyen
dit aengaen oft aenhoeren sal moegen huere
stedehouderen ende eenyegelijck van hen besondere
zoe hem toebehoren sal doen, laten ende gedoogen
den voirnoemde suplianten ende eenyegelijcken vanhen van
deser onser gracie quijtscheldinghe remissie ende
pardoene ende vanalden inhouden vandesen inder
voegen ende manieren voeren verhaelt rustelijck
vredelijck ende eeuwelijck genyeten ende gebruycken
zonder henlieden te doene ofte laten geschien nu noch in
toecommende tijden eenich hinder stoot letsel oft
moeyenisse aen lijve noch aen goede ter contrarien
in eenigher manieren maer indien huere lijven oft
eenige van hunne voirschreven onverbuerde goeden dairomme
zijn oft naermaels waeren gevangen gearresteert
belet oft becommert dat zij die stellen ende setten oft
doen stellen ende setten terstont ende sonder vertreck
tot geheele ende volcommender slakinghe ende delm***
want ons alsoe gelieft, ende ten eynde dat dit
goet, vast ende gestadich blijve tot eeuwigen dagen
zoe hebben wij onsen zeghel hier aen doen hangen
behoudelijck in anderen zaecken ons recht ende
eenyegelijck tzijne in allen, gegheven in onser
stede van brugge inde maent van jullio int
jaer ons heeren duysent vijfhondert ende twintich
ende van onsen rijcken, te wetene vandien vanden
roomsche tweeste ende van castillien etc, tvijfste.
aldus stont gescreven onder op te plijcke bij den
coninck, ende geteekent du blioul ende noch visa
gecollationeert ende bevonden taccorderen
metten originale bij mij
n strate